**ZAPISNIK 4. REDNE SEJE PREDSEDSTVA SKUPNOSTI MUZEJEV SLOVENIJE**

**1.6. 2020 (splet)**

1. **Preverjanje prisotnosti**

Opravičeno odsotni: Flavio Bonin

Neopravičeno odsotni: Metka Fujs

1. **Pregled zapisnika 3. redne seje**

Pri pregledu zapisnika sta bili odkriti dve manjši napaki – napačen zapis letnice. Predsednica se je zavezala, da bo napaki odpravila. Vsi sklepi zapisnika so bili uresničeni.

**SKLEP: Prisotni člani predsedstva so enoglasno potrdili zapisnik 3. redne seje predsedstva.**

1. **Poročilo o delovanju SMS v letu 2019**

Člani predsedstva so bili s poročilom seznanjeni že pred epidemijo in so o njem že odločali na dopisni Skupščini SMS. Kljub temu je predsednica ponovno predstavila poročilo.

**SKLEP: Člani predsedstva so enoglasno potrdili poročilo dela SMS za leto 2019.**

1. **Program SMS za leto 2020**

Člani predsedstva so bili seznanjeni s programom in s spremembami programa zaradi epidemije. V letu 2020 ne bo možno izpeljati enega izobraževanja – priprava pravil za hrambo in zajem arhivskega gradiva ter ene udeležbe na mednarodni konferenci.

**SKLEP: Člani predsedstva so enoglasno potrdili program dela SMS za leto 2020.**

1. **Konferenca Nemčija – Portugalska – Slovenija 2020 – 2021**

Aleksandra Berberih-Slana je prisotne obvestila o načrtih za konferenco. Zaradi epidemije in strahu pred ponovnim izbruhom bo nemški del konference potekal na spletu. Mojca Jan Zoran je podala predlog, da predsednica od Ministrstva za kulturo pridobi pisno zagotovilo, da je konferenca uvrščena v uradni program predsedovanja Slovenije EU in da so za dogodek zagotovljena sredstva.

**SKLEP: Predsednica bo pri MK poskusila pridobiti pisno zagotovilo, ki je pogoj za začetek organizacije konference.**

1. **Delovanje Skupnosti v času epidemije**

Predsednica predsedstva je predstavila delovanje Skupnosti v času epidemije. SMS je izvedla dve anketi, s katerima je preverila stanje muzejev in galerij v času pred in po epidemiji, koordinirali smo odprtje muzejev in se odzvali na nerealna pričakovanja vlade RS glede odpiranja muzejev. V sodelovanju s Službo za premično dediščino in muzeje smo pripravili smernice za ravnanje muzejev in galerij v času po odprtju. Breda Činč Juhant je pohvalila delovanje SMS in izrazila mnenje, da je SMS prevzela vlogo vodenja in povezovanja muzejev. Mojca Jan Zoran je opozorila, da rezultati druge ankete še niso objavljeni. Aleksandra Berberih-Slana se je zavezala, da bo to čim prej opravila.

Člani predsedstva so se dogovorili, da bodo pridobili mnenje NIJZ o ukrepih v muzejih in galerijah, v kolikor so se spremenili. Nalogo je prevzela Aleksandra Berberih-Slana.

1. **Razno**

Predsedstvo je obravnavalo prošnjo Muzeja novejše zgodovine Slovenije, ki potrebuje novega člana Sveta muzeja. Predlagan je bil Blaž Vurnik.

**SKLEP: Predsedstvo je potrdilo Blaža Vurnika kot novega člana Sveta MNZS.**

Prošnjo za imenovanje novega člana Sveta je podal tudi Slovenski etnografski muzej. Predlagana je bila Alenka Černelič Krošelj.

**SKLEP: Predsedstvo je potrdilo Alenko Černelič Krošelj kot novo članico Sveta SEM.**

Glede na to, da je bila Skupščina SMS zaradi epidemije odpovedana, predsedstvo predlaga, da Skupščino izvedemo ob Kongresu slovenskih muzealcev v Mariboru. Predsednica predsedstva prevzame nalogo, da preveri, ali je to izvedljivo.

V času epidemije je izšel zbornik II. Kongresa slovenskih muzealcev v Brežicah.

Poletna muzejska noč bo letos potekala ne glede na situacijo. Programi muzejev in galerij so prilagojeni trenutni situaciji, prav tako je prilagojena promocija dogodka.

SMS bo v avgustu izvedla promocijsko muzejsko akcijo #NazajvMuzej. Organizacijo prevzame Aleksandra Berberih-Slana ob pomoči glavne koordinatorice PMN Simone Tripkovič. O akciji bodo obveščeni vsi člani SMS in bodo povabljeni k sodelovanju. Akcija bo potekala med 17. in 23. 8. 2020.

Mojca Jan Zoran je predlagala sestanek z vodstvom Ministrstva za kulturo, na katerem bi spregovorili o spremembah v delovanju muzejev v prihodnosti in zagotovitvi sredstev za nove oblike delovanja. Dopis z obrazložitvijo bo pripravila Mojca Jan Zoran.

Alenka Černelič Krošelj je opozorila, da se lahko potres, ki je prizadel muzeje v Zagrebu, ponovi. Zaradi tega bi bilo potrebno, da se posvetimo vprašanju ravnanja v primeru naravnih in drugih nesreč. Sprejet je dogovor, da se bo Alenka Černelič Krošelj povezala s skupino muzealcev, ki se s tem vprašanjem že ukvarjajo ter s predstavniki Civilne zaščite.

V povezavi s tem je Aleksandra Berberih-Slana povedala, da s strani MK ni bilo nobenega odgovora na prošnjo, da bi slovenski konservatorji-restavratorji pomagali zagrebškim muzejem pri urejanju uničenega gradiva.

Zapisala: Aleksandra Berberih-Slana